Sine Bundgaard
Sine Bundgaard er en dansk sopran. Efter uddannelse på Det Kongelige Danske Musikkonservatorium og Opera-Akademiet debuterede Sine Bundgaard i 1999 på Det Kongelige Teater som Barbarina i Wolfgang Amadeus Mozarts Figaros bryllup. Hun har siden haft en international karriere, bl.a. med koloraturpartier i operaer af Mozart og Richard Strauss og som koncert-og liedsanger.
Sine Bundgaard modtog i 2005 Aksel Schiøtz Prisen og året efter Elisabeth Dons-prisen. Siden ansættelsen som operasolist ved Det Kongelige Teater i 2009 har hun optrådt som Michaëla i Georges Bizets Carmen og Pamina i Mozarts Tryllefløjten.